TRENČÍN. Za štvornásobnou lúpežou banky v okrese Prievidza stojí 32-ročný policajt Anton K. z Krajského riaditeľstva Policajného zboru v Trenčíne. Obvinený prepadol tú istú banku štyrikrát, a to v apríli 2010 a tiež v marci, máji a júni tohto roka. Ani v jednom prípade neboli pracovníčky ani klienti banky zranení a muž si odniesol celkovo 8 056 eur.
"Na základe dôkazov sa Anton K. ku všetkým štyrom lúpežiam priznal. Ako uviedol, motívom jeho konania mala byť neschopnosť riadne a včas uhrádzať splátky za úvery," informovala Ľubomíra Miklovičová z Ministerstva vnútra SR. Polícia objasnila štvornásobnú lúpež v spolupráci s novým protikorupčným odborom inšpekcie ministerstva vnútra.
Vo štvrtok 3. novembra policajti Antona K. zadržali a prehľadali jeho dom. Zaistili pritom viacero odevov, ktoré použil pri lúpežiach. Následne príslušníci inšpekcie obvineného vypočuli a ku všetkému sa priznal. Ešte pred vznesením obvinenia policajti vypočuli svedkov, zabezpečili znalecké skúmania z odboru kriminalistická fotografia a kriminalistická chémia a získali výpisy z bankových účtov.
Vyšetrovateľ predložil prokurátorovi návrh na vzatie obvineného 32-ročného Antona K. do väzby. Prvotná informácia o podozrivom z lúpežných prepadnutí pochádzala z Odboru kriminálnej polície Okresného riaditeľstva PZ v Prievidzi. Keďže išlo o policajta Odboru poriadkovej polície Krajského riaditeľstva Policajného zboru v Trenčíne, vec postúpili Úradu inšpekčnej služby ministerstva vnútra.